C 230/228
HR
Službeni list Europske unije
30.6.2023.
Vina sa ZOZP-om „Pays d’Hérault” proizvode se u tri boje, a uglavnom je riječ o crnim vinima (50 % proizvodnje), ali valja spomenuti i ružičasta vina, koja se trenutačno znatno razvijaju, kao i bijela.
Zaštićena oznaka zemljopisnog podrijetla „Pays d’Hérault” karakteristična je po miješanju tradicionalnih sorti iz te regije, primjerice sorti grenache, carignan, cinsault i mourvèdre, Sadnja sorti iz drugih francuskih vinograda, kao što su merlot, cabernet-sauvignon, syrah i chardonnay, omogućila je diversifikaciju asortimana, posebno sortnih vina, uz istodobno održavanje kvalitete povezane s ugledom vina „Pays d’Hérault”.
Pod utjecajem tople i suhe sredozemne klime redovito se postiže potpuna zrelost grožđa na svim područjima i za sve sorte.
Ti uvjeti dozrijevanja, povezani s prinosima proizvodnje prilagođenima vapnenačkim nizinama i visoravnima na kojima se vinova loza uglavnom sadi, opravdavaju najveći prinos naveden u specifikaciji proizvoda, posebno za produktivne sorte kao što su grenache ili carignan.
Svi ti uvjeti omogućuju i relativno ranu berbu.
Proizvedena vina tako se odlikuju uvijek prisutnim voćnim aromama, iako njihov intenzitet i svojstva ovise o sortama i primijenjenim tehnologijama.
Kod crnih vina provodi se ekstrakcija kako bi se dobila lagana struktura sa zrelim i blagim taninima.
Bijela i ružičasta vina omogućuju održavanje odlične ravnoteže, očuvanje svježine i voćnosti vina.
Ta su vina uglavnom namijenjena konzumaciji dok su mlada.
U cijelom departmanu Hérault proizvede se oko 900 000 hektolitara godišnje sa ZOZP-om „Pays d’Hérault” te su široko rasprostranjena na cijelom državnom području.
8.3.
Uzročna povezanost posebnosti zemljopisnog područja i posebnosti proizvoda Kombinacija pedoloških i klimatskih uvjeta, u kontekstu u kojemu su oni posebno pogodni za uzgoj vinove loze, bila je i ostala osnova za razvoj i gospodarstvo regionalnog sektora vinogradarstva.
Vinova loza i vino stoga su u središtu aktivnosti tri četvrtine selâ departmana Hérault.
U srcu povijesnog i velikog vinogorja ta snažna ukorijenjenost znanja i vještina uzgoja vinove loze te proizvodnje vina omogućila je razvoj velike mreže znanstvenih i tehničkih istraživačkih centara posvećenih tom sektoru, posebno u međunarodno priznatim tehnološkim centrima kao što su Béziers i Montpellier (devet sveučilišnih mješovitih istraživačkih odjela, Institut des Hautes Etudes de la Vigne et du Vin).
Rezultati istraživanja i poduzetničke strukture inovativnih poduzeća pružili su dodatan poticaj vinima sa ZOZP-om „Pays d’Hérault”.
Već više od četrdeset godina znanje i iskustvo vinogradara, sadnja sorti vinove loze iz drugih vinograda uz tradicionalne sorte, razvoj gospodarskih i komercijalnih subjekata te razvoj strukture za istraživanje i popularizaciju omogućujuprilagodbu kvalitete vina kretanjima na tržištu.
Vina stoga imaju osjetilna i aromatična svojstva koja potrošači znaju cijeniti i koja su tražena, osobito među turistima.
Ti čimbenici već stoljećima pridonose očuvanju ugleda vinogradarstva departmana Hérault i vina koja se stavljaju na tržište pod tim nazivom.
Taj ugled odražava se i u međunarodnim komercijalnim događanjima organiziranima na regionalnoj razini (SITEVI, VINISUD), raznim festivalima i događanjima organiziranima u urbanim sredinama u skladu s ciklusom vinove loze i vina.
Ta događanja omogućuju važne trenutke zajedništva i društvene povezanosti te promiču turizam u toj sredozemnoj regiji.
U kontekstu restrukturiranja vinograda, vinogradarska industrija svojim razvojnim mjerama promiče arhitekturu vinogradarskog krajolika regije i potiče razvoj enološkog turizma, što pridonosi razvoju ugleda zaštićene oznake zemljopisnog podrijetla „Pays d’Hérault”.
9.
Osnovni dodatni uvjeti (pakiranje, označivanje, ostali zahtjevi) Dodatni podaci o označivanju Pravni okvir: Nacionalno zakonodavstvo Vrsta dodatnog uvjeta: Dodatne odredbe koje se odnose na označivanje Opis uvjeta: Zaštićena oznaka zemljopisnog podrijetla „Pays d’Hérault” može se dopuniti nazivom jedne ili više sorti grožđa.